再和答爲之
作者：黄庭堅
朝代：宋

paragraphs: 林君維閩英，數面成瓜葛。
鄰居接杖藜，過飯厭疏糲。
讀書飽工夫，論事極精核。
奮身君子場，勇若怒未洩。
窮年棲旅巢，由命非由拙。
王良驅八駿，方駕度九折。
學堂疏雨餘，石砌長苔髮。
弟子肥如瓠，先生瘦惟骨。
北門一都會，塵埃人卒卒。
高蓋如秋荷，勢利相奔謁。
惟君尚寂寞，來觀草玄筆。
斯文未易陳，正當高閣束。
金馬事陸沈，市門逐乾沒。
未須相賢愚，聊自嘲迂闊。
憶昨戲贈詩，羣辱報明月。
極知推挽意，我車君欲轄。
屠龍真强言，奔馬不及舌。
賜書盈五車，直舍方二墨。
意會便欣然，餘事過窗日。
尚恐素餐錢，諸生在城闕。